གནའ་བོའི་བོན་ཞེས་པ་ངོས་འཛིན་བྱེད་སྟངས་མང་པོ་ཞིག་ཏུ་ཡོད་འདུག་ཅིང།འགའ་ཞིག་གིས་དུས་རབས་བདུན་པའི་ཡར་སྔོན་གྱི་བོན་དང།འགའ་ཞིག་གིས་སྟོན་པ་སངས་རྒྱས་གཤེན་རབ་མི་བོ་མཆོག་བོད་དུ་མ་ཕེབས་པའི་ཡར་སྔོན་དུ་ཡོད་པའི་བོད་ཀྱི་བོན་པོ་ཞེས་པར་ངོས་འཛིན་བྱེད་ཚུལ་སོགས་ཡོད་འདུགརྒྱུ་མཚན་དེ་དག་ལ་བརྟེན་ནས།ཞིབ་འཇུག་པ་མང་པོས།གནའ་བོའི་བོན་ཞེས་པ་ནི་དམར་མཆོད་ལས་སོགས་འཚེ་བ་ཆོས་སུ་བྱེད་པའི་ཆོས་ལུགས་སམ་ད་ལྟ་ཡོངས་གྲགས་སུ་བརྗོད་པའི་ཤ་མེན་ནམ་རང་བྱུང་གི་ཁམས་ལ་ལྷ་རུ་བལྟ་བའི་སྲོལ་ཏེརྗེས་སུ་སྟོན་པ་སངས་རྒྱས་གཤེན་རབ་མི་བོ་མཆོག་བོད་དུ་ཕེབས་ཏེ་གཡུང་དྲུང་གི་བོན་ཞེས་སྔར་གྱི་འཚེ་བ་ཆོས་སུ་བྱེད་པའི་བོན་པོར་བཅོས་བསྒྱུར་བྱས་པ་ལ་བརྟེན་ནས་བྱུང་བའི་བོན་པོར་གཡུང་དྲུང་གི་བོན་ཞེས་པའམ།ནང་པ་དང་ཆ་ཡོངས་སུ་མཐུན་ཅིང་ནང་པ་ལས་དཔེ་བཀབ་བྱས་པ་ལས་བྱུང་བའི་ད་ལྟའི་བོན་ལ་བཤད།འོན་ཀྱང་བོན་གྱི་གཞུང་ལུགས་ཁག་ནས་གནའ་དེང་གི་བོན་ཞེས་མི་འདྲ་བ་གཉིས་སུ་མེད་ཅིང།སྟོན་པ་སངས་རྒྱས་གཤེན་རབ་མི་བོ་མཆོག་གིས་བསྟན་པའི་བོན་ནི།སྔར་ནས་ད་བར་དུ་བཀའ་ལུང་གི་གདམས་རྒྱུད་སོགས་མ་ཉམས་པར་བཞུགས་པར་ངོས་འཛིན་བྱེད།མ་ཟད་གྲུབ་མཐའ་རང་རྐང་ཚུགས་པའི་ཆོས་ལུགས་ཞིག་དང།ཆོས་ལུགས་དེ་ཡང་དམ་པའི་ཆོས་རྒྱ་གར་ནས་བོད་དུ་མ་དར་བའི་གོང་དུ་བོད་རང་ས་ནས་བྱུང་བའི་ཆོས་ལུགས་ཞིག་དང་།དེ་བཞིན་ཧི་མ་ལ་ཡཱ་ཡི་རི་རྒྱུད་ཀྱི་མི་རྣམས་ཀྱིས་དད་ཡུལ་གཙོ་བོར་གྱུར་བའི་ཆོས་ལུགས་ཞིག་ཏུ་འདོད་དོ།